बहरहाल किसान संकट बुनियादी और ढ़ाचागत है और उदारीकरण के इस दौर में यह और गहरा तथा जानलेवा हो गया है। किसानों का संकट बुनियादी इन अर्थों में भी है कि हमारा कृषि माडल ही समस्याग्रस्त है। कुछ लोग कहते हैं कि कृषि विकास का किसान केंद्रित जो अमरीकी माडल है उसके बरक्स मूलतः भूस्वामी केंद्रित प्रशियाई माडल को कृषि विकास के लिए यहां के शासक वर्ग ने चुना है जिसकी वजह से देश में भूमि सुधार कार्यक्रम ईमानदारी से लागू नहीं हुआ। आज भी लगभग 30 प्रतिशत ग्रामीण परिवारों के पास घर की जमीन को छोड़कर खेती के लिए कोई जमीन नहीं है।